
VENDIM

Nr. 569, datë 6.10.2021

PËR TRANSFERIMIN NË PRONËSI TË BASHKISË BERAT TË PASURIVE ME NR. 14/124, NR. 14/125 DHE NR. 14/166, ZONA KADASTRALE 8501, BERAT, DHE PËR NJË NDRYSHIM NË VENDIMIN NR. 359, DATË 5.6.2003, TË KËSHILLIT TË MINISTRAVE, “PËR MIRATIMIN E LISTËS SË INVENTARIT TË PRONAVE TË PALUAJTSHME SHTETËRORE, TË CILAT I KALOJNË NË PËRGJEGJËSI ADMINISTRIMI SHËRBIMIT INFORMATIV SHTETËROR”, TË NDRYSHUAR

Në mbështetje të nenit 100 të Kushtetutës, të neneve 13, 14 e 15, të ligjit nr. 8743, datë 22.2.2001, “Për pronat e paluajtshme të shtetit”, të ndryshuar, dhe të neneve 3, 5 e 8, të ligjit nr. 8744, datë 22.2.2001, “Për transferimin e pronave të paluajtshme publike të shtetit në njësitë e qeverisjes vendore”, të ndryshuar, me propozimin e zëvendëskryeministrit, Këshilli i Ministrave 

VENDOSI:

1. Transferimin, nga Shërbimi Informativ i Shtetit në pronësi të Bashkisë Berat, të pasurive me nr. 14/124, nr. 14/125 dhe nr. 14/166, zona kadastrale 8501, Berat, me qëllim ushtrimin e funksioneve administrative dhe për interes vendor të Bashkisë Berat.

2. Prona me emërtimin “Drejtoria SHISH Berat”, ndodhur në zonën kadastrale 8501, me numra pasurie 14/124, 14/125 dhe 14/166, Berat, hiqet nga lista e inventarit, që i bashkëlidhet vendimit nr. 359, datë 5.6.2003, të Këshillit të Ministrave, “Për miratimin e listës së inventarit të pronave të paluajtshme shtetërore, të cilat i kalojnë në përgjegjësi administrimi Shërbimit Informativ Shtetëror”, të ndryshuar.

3. Bashkisë Berat i ndalohet të ndryshojë destinacionin e përdorimit të pasurive të përcaktuara në pikën 1, të këtij vendimi, t’i tjetërsojë ose t’ua japë në përdorim të tretëve.

4. Ngarkohen Bashkia Berat, Shërbimi Informativ i Shtetit dhe Agjencia Shtetërore e Kadastrës për ndjekjen e zbatimin e këtij vendimi.

Ky vendim hyn në fuqi menjëherë dhe botohet në Fletoren Zyrtare.

ZËVENDËSKRYEMINISTËR

Arben Ahmetaj 

